Драґутин – Драґен Колєсар

**Драґутин – Драґен Колєсар** (*10. новембер 1929—†20. януар 1995), єден спомедзи найпознатших ґлумцох зоз шорох рускей заєднїци У Войводини хтори охабел глїбоки шлїд на театралним и филмско-телевизийним полю.

## Биоґрафия

Драґутин (Драґен) Колєсар – Коле ше народзел 11. октобра 1929. року у Бачинцох дзе закончел штири класи основней школи а 1940. року уписал ше до класичней ґимназиї у Заґребе, алє пре воєни обставини нє матуровал. Школованє предлужує 1949./1950. року у Новим Садзе у Державней театралней школи, наставнїки му були Миряна Коджич, Йован Путник и Йован Коньович, котру закончує 1953. року и пошвидко достава анґажман у новосадским Сербским народним театру. Як професионални ґлумец Драґен Колєсар ступел на сцену СНТ 1. IX 1953. и остал у анґажману по 1. IV 1975.   

Уж 1950. року, як школяр Державней театралней школи, успишно прешол на авдициї за радио-шпивача у Радио Новим Садзе. Велї роки вон, як вокални солиста, у програми радия зоз тамбуровим оркестром Славка Суботина и Александра Аранїцкого „на живо” шпивал руски народни шпиванки. Познєйше, кед уж набавени маґнетофони, знял на маґнетофонску пантлїку вельке число руских шпиванкох, а вишпивал их коло 200 (вєдно з гевтима „на живо”). Тоти цо зняти на манетофонских пантлїкох и нєшка з часу на час мож чуц на габох Радио Нового Саду.  

На початку 1949. року Драґен Колєсар у Бачинцох самостойно поставел на сцену Нушичового *Аналфабету*, дзе бул и ношитель главней улоги.   

Мария Горнякова-Пушкашова, з нагоди 15-рочнїци його професийней ґлумецкей роботи, констатовала же у особи Драґена Колєсара здружени три таланти: ґлумецки, режисерски и шпивацки и вон шицки три розвива под’єднак так цесно повязани же нє мож розознац дзе єдeн престава, а други почина.       

## Ґлумецка и режисерска кариєра
През 26 роки професийного анґажману у Сербским народним театру у Новим Садзе Драґен Колєсар одбавел коло 130 улоги. Як виразни ґлумец характерней комики вон бул надарени за сценске шпиванє и за гранє на струнових инструментох цо часто хасновал у своїх улогох на сцени СНТ. Драґен Колєсар витворел и значне число улогох у телевизийних серийох и на филму. За архиву Радио Нового Саду режировал пар дзешатки радио драми на руским язику. 
 

Од 1975. року до пензионованя 1982. року бул режисер у Редакциї Програми на руским язику Телевизиї Нови Сад, наш перши телевизийни режисер. Источасно вон режировал театрални фалати у *АРТ Дядя* и преношел власни режиї до телевизийского медию. Окрем театралних фалатох Драґен Колєсар на ТВ Нови Сад режировал и гумористично-музични емисиї як и документарни филми.  

Вон активно участвовал у роботи новосадского руского *КУД Максим Горки*, а у Аматерски руским театре *Дядя* вон бул присутни 15 роки, дзе поставел 11 театрални фалати. През блїзко 40 роки своєй театралней дїялносци Драґен Колєсар поставел на сцену понад 30 рижни театрални фалати, найвецей з рускима аматерами. Була замеркована його режия театралного фалата *Опера за три гроши* Бертолда Брехта хтора представяла войводянски театрални живот на Югославянским фестивалу драмских аматерох у Требиню.

Драґен Колєсар умар у Петроварадину 20. януара 1995. року, а поховани є на петроварадинским теметове на Транджаменту.

Културно уметнїцке дружтво у Бачинцох ноши мено *Драґутин Драґен Колєсар*.

### Улоги
Йоаким Сапун (Винчуєм), Андрия (Дїдо), Ноґич (Гайдук Станко), Цене Садар (Цифрована лабда), Ружичич (Покондирена тиква), Пера учитель (Поп Чира и поп Спира), Сима, И-ли-а, Чио-Чи (Драга коло швета), Мита (Спреведзкош и параспреведзкош), Левентал (Виктория), Танасиє Буль (Дожица Николетини Бурсача), Радица (Спреведзкош у Бечею), Босорка (Троме уґурсузове), Поротїк (Дванац гнїваци людзе), Леонида (Кавияр и лєнча), Фадинар (Флорентински калап), Радимир (Наґраждениє и наказаниє), Фесте (Богоявлєнска ноц), Телєгин (Бачи Ваньа), xxx (Лаждипажди), xxx (Лєс хтори ходзи), xxx (Село Сакуле, а у Банату), Худи (Весели жени з Виндзору), Шимурина (Представа *Гамлета* у валалє Мрдуша Долня општини Блатуша).

### Филмоґрафия
Лїсце широке 1981 Широко је лишће

Дзиви роки (ТВ серия) 1974  Дивље године

Филип на коньови (ТВ мини серия) 1973 Филип на коњу

Красна парада 1970 Лепа парада

Терха шлєбоди (ТВ филм) 1966 Терет слободе

ТВ театер (ТВ серия) 1963-1966 ТВ театар

Битка на Косове (ТВ филм) 1964 Бој на Косову

Виберна 1961 Избирачица

Спектакл поетского гумору Войводини (ТВ филм) 1959 Спектакл поетског хумора Војводине

Мирон Канюх "Ратунок" (ТВ филм), режисер Зоран Шарич, Телевизия Нови Сад, 1980-тих

## Руски шпиванки

### Українски шпиванки
Бандура

## Ґалерия

1 dragen ab.jpg|Драґен Колєсар у театралним фалаце *Виберна* 1961. року.
13 dragen.jpg|Драґен Колєсар у улоги Ружичича у фалаце *Покондирена тиква*.
Dj Latjak i Dragen Koljesar jak voditelje.jpg|Дюра Латяк и Драґен Колєсар як водителє програми на манифестациї *Одгуки ровнїни*.
Tata i ja 1975-oprostajno SNP.jpg|Драген Колєсар зоз дзивку  Татяну (1975).
Tv film Ratunok Miron Kanjuh.jpg|Драґен Колєсар и екипа ґлумцох на знїманюТВ филма *Ратунок*.
Dragen Koljesar i Marija Mosnak.jpg|Драґен Колєсар и Мария Моснак у студию РНС на знїманю емисиї за валал
Tata-8.jpg|Драґен Колєсар з профилу.
Dragen Koljesar jak penzioner.jpg|Драґен Колєсар як пензионер. 


## Литература
* Дюра Латяк *Рускe слово ч. 18. од 1. мая 1953. року* на 3. боку

* Мария Горняк Пушкаш, *Шветлосц ч. 3/1968,* боки 235-236

* Дюра Латяк, *Шветлосц ч. 4/2009,* боки 602-611
* P. R. Magocsi, Koliesar, Dragen/Kolesar, Dragutin, P. R. Magocsi  and Ivan Pop: Encyclopedia of Rusyn History and Culture, University of Toronto, 2005, , p. 243.

## Вонкашнї вязи
* Енциклопедия Сербского народного театра Биографије

* Драґутин – Драґен КОЛЄСАР, Биоґрафия на НАР

* Виберна, СНТ, зоз филма, шпица и инсерт дзе ше явя Драґен Колєсар.

Катеґория:Руснаци у Сербиї
Катеґория:Бачинчанє
Катеґория:Ґлумци
Катеґория:Шпиваче
Катеґория:Режисере
Катеґория:10. новембер
Катеґория:Народзени 1929
Катеґория:20. януар
Катеґория:Умарли 1995